ალეშა დიქსონი

ალეშა ანჯანეტ დიქსონი (; დ. 7 ოქტომბერი, 1978, უელვინ გარტენ სიტი, ჰერტფორდშირი, ინგლისი) — ინგლისელი მომღერალი, რეპერი, მოცეკვავე, წამყვანი და ავტორი. მან პოპულარობა მოიპოვა 2000-იანი წლების დასაწყისში. ამ პერიოდში ის იყო რიტმ-ენდ-ბლუზ/ჰიპ-ჰოპ ჯგუფის Mis-Teeq-ის წევრი. ჯგუფის შვიდი კომპოზიცია მოხვდა ბრიტანეთის სინგლების ჩარტის ტოპ 10-ში, ხოლო ალბომმა მიიღო პლატინის სერტიფიკატი. ბენდმა მთლიანად 12 მილიონზე მეტი ჩანაწერი გაყიდა მსოფლიოში. Mis-Teeq დაიშალა 2005 წელს. შემდეგ დიქსონმა დაიწყო საკუთარი მუსიკალური კარიერა. მან ხელი მოაწერა კონტრაქტს Polydor Records-თან და გამოუშვა თავისი პირველი სოლო ალბომი სახელწოდებით Fired Up 2006 წელს. 2007 წელს მოიგო კონკურსი Strictly Come Dancing, რამაც მას პოპულარობა მოუტანა და გააფორმა კონტრაქტი Asylum Records-თან. მისი მეორე ალბომი, The Alesha Show, გამოვიდა 2008 წელს.

 ადრეული ცხოვრება 
ალეშა ანჯანეტ დიქსონი დაიბადა 1978 წლის 7 ოქტომბერს უელვინ გარდენ სიტიში. დიქსონს ექვსი ნახევარდა-ძმა ჰყავს. მან განათლება მიიღო Monk's Walk School-ში. მშობლები დაშორდნენ, როდესაც ის ოთხი წლის იყო.

კოლეჯში სწავლის დასრულების შემდეგ მუსიკოსს უნდოდა სპორტის მასწავლებელი გამხდარიყო. მან სწავლა განაგრძო Loughborough University-ში.

 კარიერა 
ალეშა დიქსონის კარიერა დაიწყო 1999 წელს, როდესაც ის შეხვდა საბრინა ვაშინგტონს. მათ სუ-ელისე ნაშთან ერთად გადაწყვიტეს ჯგუფის შექმნა, სახელად Mis-Teeq. ტრიომ ხელი მოაწერა კონტრაქტს Telstar Records-თან და მალე დაიმატა ახალი წევრი ზენა მაკნალი. 2000 წლის ოქტომბერში დიქსონმა Damage-თან ერთად ჩაწერა სინგლი „Rumours", რომელმაც 22-ე ადგილი დაიკავა ბრიტანეთის სინგლების ჩარტში.

2001 წლის იანვარში Mis-Teeq-მა გამოუშვა პირველი სინგლი „Why". ნამუშევარი თავიდან კომერციულად წარმატებული არ გამოდგა, თუმცა მოგვიანებით პოპულარობა მოიპოვა და მე-8 ადგილი დაიკავა ბრიტანეთის სინგლების ჩარტში. სიმღერისთვის გადაიღეს ორი მუსიკალური კლიპი. მალევე ჯგუფი დატოვა ზენა მაკნალმა. ტრიომ შემდეგ გამოუშვა კომპოზიცია „All I Want", რომელიც მე-2 ადგილზე გავიდა ბრიტანეთის სინგლების ჩარტში. 2001 წლის ოქტომბერში მათ გამოუშვეს სადებიუტო ალბომი Lickin' On Both Sides. 2002 წელს Mis-Teeq-მა მიიღო BRIT Awards-ის ნომინაცია. მოგვიანებით ჯგუფმა მოიგო MOBO Awards-ის ჯილდო საუკეთესო რიტმ-ენდ-ბლუზ შემსრულებლის კატეგორიაში. 

2003 წელს Mis-teeq-მა გამოუშვა მეორე ალბომი Eye Candy. ალბომიდან გამოვიდა სამი სინგლი: „Scandalous", „Can't Get It Back" და „Style". 2004 წელს დიქსონი გამოჩნდა N.E.R.D-ის მუსიკალურ კლიპში „She Wants to Move". 2005 წლის მარტში გამოვიდა ჯგუფის კომპილაციური ალბომი Greatest Hits და ტრიო დაიშალა.

დიქსონი დაქორწინდა მაიკლ ჰარვი უმცროსზე 2005 წლის ივნისში. 2006 წლის ნოემბერში წყვილი დაშორდა.Alesha Dixon takes on body image battle , Daily Telegraph, 11 April 2008, retrieved 5 December 2017 მალევე დისქონმა გააფორმა კონტრაქტი Polydor Records-თან. მან თავისი სადებიუტო სოლო ალბომი Fired Up გამოუშვა 2006 წელს. სინგლებს „Lipstick" და „Knockdown" კომერციული წარმატება არ ხვდა წილად, რის გამოც მუსიკოსს მოუწია Polydor-ის დატოვება.

2007 წელს დიქსონმა მონაწილეობა მიიღო BBC One-ის საცეკვაო კონკურსის, Strictly Come Dancing-ის მეხუთე სეზონში. ამან მას პოპულარობა მოუტანა, რის შემდეგაც მალევე ხელი მოაწერა კონტრაქტს Asylum Records-თან. 2008 წელს გამოუშვა თავისი მეორე ალბომი, The Alesha Show. ნამუშევარმა პლატინის სერტიფიკატი მიიღო ბრიტანეთის ფონოგრამების მწარმოებლების ასოციაციისგან. ალბომიდან გამოვიდა ორი სინგლი „The Boy Does Nothing" და „Breathe Slow", ამ უკანასკნელმა კი მუსიკოსს მოუტანა Brit Awards-ის ნომინაცია.

2009 წელს დიქსონი იყო Strictly Come Dancing-ის მეშვიდე სეზონის ჟიურის წევრი. მომდევნო წელს გამოუშვა მესამე ალბომი, The Entertainer. იმავე წელს გახდა Britain's Got Talent-ის ჟიურის წევრი. მუსიკოსის მეოთხე ალბომი, Do It for Love, გამოვიდა 2015 წელს. 2020 წელს დიქსონი იყო America's Got Talent: The Champions-ის ჟიურის წევრი, ხოლო 2021 წელს გახდა Walk the Line-ის ჟიურის წევრი. 

მუსიკალური კარიერის გარდა, დიქსონმა წაიყვანა რამდენიმე კონკურსი თუ გადაცემა, მათ შორის: Alesha's Street Dance Stars (2010), Your Face Sounds Familiar (2013), Text Santa (2014–2015), Dance Dance Dance (2017), The Greatest Dancer (2019–2020), Comic Relief (2019–2022) და 2023 წლის ევროვიზიის სიმღერის კონკურსი. მან ასევე დაწერა საბავშვო წიგნი Lightning Girl.

 დისკოგრაფია 

 Fired Up (2006)
 The Alesha Show (2008)
 The Entertainer (2010)
 Do It for Love (2015)

 რესურსები ინტერნეტში 



 სქოლიო 

კატეგორია:დაბადებული 17 ოქტომბერი
კატეგორია:დაბადებული 1978
კატეგორია:ინგლისელი რიტმ-ენდ-ბლუზ მომღერლები
კატეგორია:ინგლისელი პოპ-მომღერლები
კატეგორია:ჰიპ-ჰოპ შემსრულებლები
კატეგორია:Polydor Records-ის შემსრულებლები
კატეგორია:Asylum Records-ის შემსრულებლები
კატეგორია:Atlantic Records-ის შემსრულებლები
კატეგორია:Warner Bros. Records-ის შემსრულებლები
კატეგორია:ცოცხალი ადამიანები